Lapajervis (ežeras)
Lapajervis (suom. Lappajärvi) – ežeras Suomijoje, Lapajervio, Alajervio ir Vimpelio municipalitetuose. Ežeras telkšo 23 km pločio erozijos paveiktame meteorito smūginiame krateryje. Lapajervio smūginės struktūros amžius, manoma, siekia 77,85 ± 0,78 mln. m. (kampanio amžius, viršutinė kreida). Specialistai, dirbę ties Suomijos Olkiluoto branduolinių atliekų saugyklos projektu, tyrė šį ežerą, kad pavyktų geriau numatyti, kaip Suomijos landšaftas atrodys po milijono metų ir dar vėliau. Ežero viduryje esama Kernesario salos, ji davė pavadinimą čia aptinkamai juodai smūginio lydalo uolienai (impaktitui) kerneitui (kärnäite). Ežero pakrantėje įsikūrusios Lapajervio ir Vimpelio gyvenvietės. Artimiausias didesnis miestas – Seinejokis, nors labai arti ežero didelių miestų nėra. Anksčiau manyta, kad ežeras telkšo senovinio ugnikalnio krateryje. 1967 m. švedų geologas Nils Bertil-Svensson ištyrė kerneito pavyzdžius, 1968 m. vasario mėn. žurnale „Nature“ paskelbtas jo straipsnis, kuriame teigiama, kad Lapajervis gali būti smūginis krateris.